b"\n_START_ARTICLE_\nGianluigi Buffon\n_START_SECTION_\nParma\n_START_PARAGRAPH_\nBuffon alustas jalgpalli m\xc3\xa4ngimist Itaalia klubi Parma noorteakadeemias 1991. aastal, kui ta oli 13-aastane._NEWLINE_Parma esimeeskonnas deb\xc3\xbcteeris ta 19. novembril 1995 m\xc3\xa4ngus AC Milani vastu._NEWLINE_Alates 1996\xe2\x80\x9397 hooajast m\xc3\xa4ngis Buffon klubi p\xc3\xb5hiv\xc3\xa4ravavahina, aidates Parmal l\xc3\xb5petada hooaja Serie A-s teisena Torino Juventuse j\xc3\xa4rel._NEWLINE_Oma neljandal hooajal Parma meeskonnas v\xc3\xb5itis Buffon klubiga UEFA karika, kui finaalis alistati Marseille 3:0. Samuti v\xc3\xb5itis ta ka Itaalia karika, alistades Fiorentina v\xc3\xb5\xc3\xb5rsil l\xc3\xb6\xc3\xb6dud v\xc3\xa4ravate reegli alusel._NEWLINE_1999. aasta Itaalia superkarika sarjas aitas Buffon oma klubil alistada eelmise hooaja Serie A v\xc3\xb5itja AC Milani._NEWLINE_Kokku m\xc3\xa4ngis Buffon Parma klubis 220 m\xc3\xa4ngu.\n_START_SECTION_\nJuventus\n_START_PARAGRAPH_\n3. juulil 2001 siirdus Buffon 52 miljoni euro eest Torino Juventusesse, mis tegi temast k\xc3\xb5igi aegade kalleima v\xc3\xa4ravavahi._NEWLINE_Hooaegadel 2001\xe2\x80\x9302 ja 2002\xe2\x80\x9303 tuli ta Juventusega Itaalia meistriks._NEWLINE_2003. aastal aitas Buffon Torino klubil j\xc3\xb5uda UEFA Meistrite Liiga finaali, kus kaotati p\xc3\xb5lisele rivaalklubile AC Milanile penaltiseerias. _NEWLINE_P\xc3\xa4rast 2005\xe2\x80\x9306 hooaega nulliti Juventuse m\xc3\xb5lemad varasemad meistritiitlid ja meeskond taandati Itaalia tugevuselt teise liigasse Serie B._NEWLINE_Buffon oli \xc3\xbcks v\xc3\xa4hestest m\xc3\xa4ngijatest, kes j\xc3\xa4i meeskoonda ja aitas klubil j\xc3\xa4rgmisel aastal t\xc3\xb5usta tagasi Itaalia k\xc3\xb5rgliigasse, tulles Serie B meistriks._NEWLINE_Aastatel 2011\xe2\x80\x932014 tuli Buffon Juventusega veel kolm korda Itaalia meistriks._NEWLINE_Hooajal 2014\xe2\x80\x9315 v\xc3\xb5itis Juventus taas Itaalia k\xc3\xb5rgliiga, Coppa Italia ja p\xc3\xa4\xc3\xa4ses ka Meistrite Liiga finaali, kus aga kaotati 3:1 Hispaania k\xc3\xb5rgliiga klubile Barcelona._NEWLINE_2016. ja 2017. aastal tuli Buffon Torino klubiga taas nii Itaalia meistriks kui v\xc3\xb5itis ka karika. 2016\xe2\x80\x9317 UEFA Meistrite Liigas p\xc3\xa4\xc3\xa4seti j\xc3\xa4llegi finaali, kuid kaotati Madridi Realile 4:1. Tegemist oli Juventuse j\xc3\xa4rjest viienda ja Buffoni kolmanda kaotusega Meistrite Liiga finaalis.\n_START_SECTION_\nT\xc3\xa4iskasvanute koondis\n_START_PARAGRAPH_\nDeb\xc3\xbc\xc3\xbctm\xc3\xa4ngu Itaalia jalgpallikoondises tegi Buffon 19-aastasena 29. oktoobril 1997 Venemaa vastu 1998. aasta maailmameistriv\xc3\xb5istluste valikm\xc3\xa4ngude play-offi raames. Itaalia viigistas v\xc3\xb5\xc3\xb5rsil toimunud avakohtumise 1:1. Korduskohtumises Buffon ei m\xc3\xa4nginud, aga itaallased v\xc3\xb5itsid kodus ikkagi 1:0._NEWLINE_1998. aasta maailmameistriv\xc3\xb5istlustel kuulus Buffon Itaalia koondisse, kuid oli varuv\xc3\xa4ravavaht ja platsile ei p\xc3\xa4\xc3\xa4senud._NEWLINE_2000. aasta Euroopa meistriv\xc3\xb5istlustest pidi Buffon loobuma enne EM-i peetud s\xc3\xb5pruskohtumises Norraga saadud k\xc3\xa4eluumurru p\xc3\xa4rast._NEWLINE_2002. aasta maailmameistriv\xc3\xb5istlustel osales Buffon k\xc3\xb5ikides Itaalia kohtumistes. Itaalia langes kaheksandikfinaalis L\xc3\xb5una-Korea vastu lisaajal 1:2._NEWLINE_2004. aasta Euroopa meistriv\xc3\xb5istlustel esindas Buffon Itaaliat taas k\xc3\xb5ikides m\xc3\xa4ngudes, kuid koondis ei p\xc3\xa4\xc3\xa4senud alagrupist edasi, vaid j\xc3\xa4i Rootsi ja Taani j\xc3\xa4rel kolmandaks._NEWLINE_2006. aasta maailmameistriv\xc3\xb5istlustel lasi Buffon terve turniiri jooksul Itaalia v\xc3\xa4ravasse l\xc3\xbc\xc3\xbca ainult kaks palli (Cristian Zaccardo omav\xc3\xa4rava alagrupikohtumises ja Zin\xc3\xa9dine Zidane penalti finaalis). Ta aitas koondisel alistada finaalm\xc3\xa4ngus Prantsusmaa penaltiseerias. Buffon valiti MM-i parimaks v\xc3\xa4ravavahiks ning valiti ka turniiri s\xc3\xbcmboolsesse koosseisu._NEWLINE_Lisaks m\xc3\xa4ngis Buffon Itaalia koondises 2008. ja 2012. aastal, kus j\xc3\xb5uti finaali, aga kaotati Hispaaniale 0:4, seej\xc3\xa4rel 2016. aasta Euroopa meistriv\xc3\xb5istlustel 2010. aastal, kus tegi kaasa k\xc3\xb5igest avakohtumise avapoolaja Paraguayga, ning 2014. aasta maailmameistriv\xc3\xb5istlustel. 2013. aasta Konf\xc3\xb6deratsioonide karikav\xc3\xb5istlustel j\xc3\xa4\xc3\xa4di kolmandaks._NEWLINE_Buffon otsustas oma koondisekarj\xc3\xa4\xc3\xa4ri l\xc3\xb5petada p\xc3\xa4rast kaotust Rootsile 2018. aasta jalgpalli maailmameistriv\xc3\xb5istluste valikturniiri \xc3\xbcleminekum\xc3\xa4ngudel._NEWLINE_Tema lahkumism\xc3\xa4ng Itaalia koondise s\xc3\xa4rgis toimus 23. m\xc3\xa4rtsil 2018, kui s\xc3\xb5pruskohtumises kohtuti Argentinga. Kokku m\xc3\xa4ngis ta Itaalia koondises 176 m\xc3\xa4ngu, mis teeb temast oma riigi ja ka Euroopa rekordinternatsionaali.\n_START_SECTION_\nIsiklikku\n_START_PARAGRAPH_\nBuffoni isa Adriano oli t\xc3\xb5stja, ema Maria Stella oli kettaheitja, \xc3\xb5ed Veronica ja Guendalina olid v\xc3\xb5rkpallurid ja onu Angelo Masocco korvpallur. Tema vanaisa onupoeg Lorenzo Buffon oli 1958\xe2\x80\x931962 samuti Itaalia jalgpallikoondise v\xc3\xa4ravavaht._NEWLINE_2011. aastal abiellus Buffon t\xc5\xa1ehhi erootikamodelli Alena \xc5\xa0eredov\xc3\xa1ga, kes on olnud nii Playboy kui ka Penthouse'i esikaanel ja tuli 1998 Miss Worldi valimisel 4. kohale. Neil on kaks poega: 28. detsembril 2007 s\xc3\xbcndinud Louis Thomas ja 1. novembril 2009 s\xc3\xbcndinud David Lee._NEWLINE_2014. aastal teatas Buffon oma abielu lahutamisest._NEWLINE_P\xc3\xa4rast lahutust on ta koos elanud Itaalia ajakirjaniku Ilaria D'Amicoga, kellega tal on 6. jaanuaril 2016 s\xc3\xbcndinud poeg Leopoldo Mattia._NEWLINE_Varem on Buffon olnud kihlatud ka Itaalia jooksja Vincenza Cal\xc3\xacga."